РЕПУБЛИКА СРБИЈА

НАРОДНА СКУПШТИНА

01 Број 06-2/25-21

11. фебруар 2021. године

Б е о г р а д

**З А П И С Н И К**

**СЕДНИЦЕ ДРУГОГ ВАНРЕДНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ, ОДРЖАНЕ 9, 10. И 11. ФЕБРУАРА 2021. ГОДИНЕ**

Седница је почела у 10 часова и 15 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствује 151 народни посланик, а применом електронског система за гласање утврђено је да је у сали присутно 189 народних посланика, односно да је присутна већина од укупног броја народних посланика и да постоје услови за рад Народне скупштине.

На основу члана 287. Пословника Народне скупштине, обавештења, односно објашњења су затражили народни посланици: Самир Тандир, председник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ - од Министарствa здравља, Шаип Камбeри, председник Посланичке групе УЈЕДИЊЕНА ДОЛИНА - СДА САНЏАКА - од председника Владе, Тома Фила, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС) - од министра правде и Небојша Бакарец, представник Посланичке групе „Александар Вучић - за нашу децу“ - од министра унутрашњих послова и министра спољних послова.

Председник је обавестио да су спречени да седници присуствују народни посланици: Ђуро Перић и Угљеша Марковић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Андријана Аврамов, Загорка Алексић, проф. др Драгољуб Ацковић, Душан Бајатовић, Арђенд Бајрами, мр Игор Бечић, Зоран Бојанић, Владан Глишић, Владимир Ђукановић, Милан Ђурица, Илија Животић, Марко Зељуг, Крсто Јањушевић, мр Јадранка Јовановић, доц. др Михаило Јокић, Никола Лазић, Софија Максимовић, Жарко Мићин, Марко Младеновић, Оливера Недељковић, проф. др Александра Павловић Марковић, Љубо Петровић, Милена Поповић, др Љубинко Ракоњац, Звонимир Стевић, Весна Стјепановић, Иван Тасовац, Марија Тодоровић, проф. др Јахја Фехратовић и Никола Кожовић.

Народна скупштина је, већином гласова (од 192 присутна народна посланика, 178 је гласало за, а 14 није гласало), усвојила Записник седнице Првог ванредног заседања Народне скупштине Републике Србије у Дванаестом сазиву, одржане 26, 27. и 28. јануара 2021. године.

Председник је подсетио да је седница Другог ванредног заседања Народне скупштине Републике Србије у Дванаестом сазиву сазвана на Захтев 237 народних посланика, сагласно члану 106. став 3. Устава Републике Србије, члану 48. став 3. Закона о Народној скупштини и члану 249. Пословника Народне скупштине, са одређеним дневним редом садржаним у том захтеву.

Тако одређен дневни ред је следећи:

**1. Предлог закона о социјалној карти,**који је поднела Влада (број 011-95/21 од 22. јануара 2021. године),

**2. Предлог закона о потврђивању Споразума између Владе Републике Србије и Владе Краљевине Лесото о сарадњи у области одбране,** који је поднела Влада (број 011-61/21 од 15. јануара 2021. године)**,**

**3. Предлог закона о потврђивању Споразума између Владе Републике Србије и Владе Републике Северне Македоније о сарадњи у области борбе против кријумчарења миграната,** који је поднела Влада (број 011-60/21 од 15. јануара 2021. године),

**4. Предлог аутентичног тумачења одредбе члана 2. став 1. тачке 3) Закона о спречавању корупције („Службени гласник РС“, бр. 35/19 и 88/19),** који је поднео Одбор за уставна питања и законодавство (број 713-135/21 од 28. јануара 2021. године) и

**5. Предлог аутентичног тумачења одредбе члана 64. став 1. Закона о високом образовању („Службени гласник РС“, бр. 88/17, 73/18, 27/18-др. закон, 67/19 и 6/20 - др. закони),** који је поднео Одбор за уставна питања и законодавство (број 612-134/21 од 28. јануара 2021. године).

Народна скупштина је, већином гласова (од 194 присутна народна посланика, 185 је гласало за, а девет није гласало), прихватила предлог народног посланика др Александра Мартиновића да се обави:

**1. заједнички јединствени претрес о:**

**-** **Предлогу закона о потврђивању Споразума између Владе Републике Србије и Владе Краљевине Лесото о сарадњи у области одбране,** који је поднела Влада (број 011-61/21 од 15. јануара 2021. године)и

**- Предлогу закона о потврђивању Споразума између Владе Републике Србије и Владе Републике Северне Македоније о сарадњи у области борбе против кријумчарења миграната,** који је поднела Влада (број 011-60/21 од 15. јануара 2021. године);

**2. заједнички начелни претрес о:**

**- Предлогу аутентичног тумачења одредбе члана 2. став 1. тачке 3) Закона о спречавању корупције („Службени гласник РС“, бр. 35/19 и 88/19),** који је поднео Одбор за уставна питања и законодавство (број 713-135/21 од 28. јануара 2021. године) и

**- Предлогу аутентичног тумачења одредбе члана 64. став 1. Закона о високом образовању („Службени гласник РС“, бр. 88/17, 73/18, 27/18-др. закон, 67/19 и 6/20 - др. закони),** који је поднео Одбор за уставна питања и законодавство (број 612-134/21 од 28. јануара 2021. године).

Председник је, сагласно члану 90. став 1. Пословника, обавестио да су позвани да седници присуствују проф. др Дарија Кисић-Тепавчевић, министар за рад, запошљавање, борачка и социјална питања, др Биљана Зекавица, вршилац дужности помоћника министра за рад, запошљавање, борачка и социјална питања, Весна Миросављевић, шеф Одсека за системска питања, нормативне и правне послове у области социјалне заштите у Министарству за рад, запошљавање, борачка и социјална питања и Предраг Симовић, посебни саветник министра.

Затим је Народна скупштина прешла на рад по дневном реду, односно на **начелни претрес о 1. тачки дневног реда** – **ПРЕДЛОГУ ЗАКОНА О СОЦИЈАЛНОЈ КАРТИ.**

Председник је, сагласно члану 157. став 1. Пословника, отворио начелни претрес о Предлогу закона.

Уводно излагање о Предлогу закона поднела је представник предлагача проф. др Дарија Кисић-Тепавчевић, министар за рад, запошљавање, борачка и социјална питања (након чијег излагања је председник, сагласно члану 27. и члану 87. ст. 2. и 3. Пословника, продужио рад Народне скупштине и после 18,00 часова).

У начелном претресу учествовали су народни посланици: Јелена Жарић Ковачевић, известилац Одбора за уставна питања и законодавство, Миланка Јевтовић Вукојичић, известилац Одбора за рад, социјална питања, друштвену укљученост и смањење сиромаштва, др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ (након чега се за реч јавила министар проф. др Дарија Кисић-Тепавчевић, а реплицирао јој је народни посланик др Муамер Зукорлић), Драган Д. Марковић, председник Посланичке групе ЈЕДИНСТВЕНА СРБИЈА (ЈС) (након чијег излагања се за реч јавила министар проф. др Дарија Кисић-Тепавчевић, а реплицирао јој је народни посланик Драган Д. Марковић, након чега се за реч поново јавила министар проф. др Дарија Кисић-Тепавчевић), др Милорад Мијатовић, представник Посланичке групе Социјалдемократска партија Србије (након чега се за реч јавила министар проф. др Дарија Кисић- Тепавчевић), др Емеше Ури, представник Посланичке групе САВЕЗ ВОЈВОЂАНСКИХ МАЂАРА (након чијег излагања се за реч јавила министар проф. др Дарија Кисић-Тепавчевић), Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) (након чега се за реч јавила проф. др Дарија Кисић-Тепавчевић), Миланка Јевтовић Вукојичић, представник Посланичке групе „Александар Вучић - за нашу децу“, Мисала Праменковић и Наташа Михаиловић-Вацић (након чега је председавајућа Елвира Ковач, потпредседник Народне скупштине одредила паузу у трајању од једног часа).

Након паузе, седница је настављена у 15 часова и 5 минута.

У наставку начелног претреса учествовали су народни посланици: Марија Јевђић (након чијег излагања се за реч јавила министар проф. др Дарија Кисић-Тепавчевић), Јосип Броз, Александар Мирковић, Јасмина Каранац, Ненад Филиповић, Снежана Пауновић, Весна Марковић, Нина Павићевић, Миленко Јованов, др Весна Ивковић, Сандра Божић, Светлана Милијић, Гојко Палалић, Сандра Јоковић, Вук Мирчетић, Весна Кнежевић, Маријан Ристичевић, Весна Недовић, проф. др Владимир Маринковић, Биљана Јаковљевић, Дејан Кесар, Невена Вујадиновић, Владимир Граховац, Ивана Николић, Милош Терзић, Босиљка Срдић, Душан Радојевић, Невенка Костадинова и Верољуб Арсић.

Затим је председник закључио начелни претрес о Предлогу закона о социјалној карти.

Првог дана рада, седница је завршена у 19,00 часова.

**Други дан рада – 10. фебруар 2021. године**

Седница је почела у 10 часова и 20 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 96 народних посланика, а применом електронског система за гласање утврђено је да је у сали присутно 149 народних посланика и да постоје услови за рад Народне скупштине.

Председник је обавестио да је спречен да седници присуствује народни посланик Угљеша Марковић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Андријана Аврамов, Загорка Алексић, проф. др Драгољуб Ацковић, Душан Бајатовић, Арђенд Бајрами, Надије Бећири, мр Игор Бечић, др Марко Богдановић, Зоран Бојанић, Никола Војиновић, Младен Грујић, проф. др Зоран Драгишић, Владимир Ђукановић, Милан Ђурица, Владан Загрђанин, Марко Зељуг, Енис Имамовић, Крсто Јањушевић, Марија Јевђић, мр Јадранка Јовановић, Никола Јоловић, Шаип Камбери, Селма Кучевић, Никола Лазић, Миодраг Линта, Софија Максимовић, Драган Д. Марковић, проф. др Предраг Марковић, Милија Милетић, Жарко Мићин, Марко Младеновић, Оливера Недељковић, Слађана Николић, проф. др Жарко Обрадовић, проф. др Александра Павловић Марковић, Биљана Пантић Пиља, др Балинт Пастор, Ђуро Перић, Љубо Петровић, Мира Петровић, Милена Поповић, Мисала Праменковић, Катарина Ракић, Звонимир Стевић, Весна Стјепановић, хаџи Милорад Стошић, проф. др Горан Тасић, Иван Тасовац, Ђорђе Тодоровић, Марија Тодоровић, др Емеше Ури, проф. др Јахја Фехратовић, Мирсад Хоџић, Александар Чотрић, Ацо Петровић, Љиљана Кузмановић-Вујаковић, Марина Мирковић, Мина Китановић и Никола Кожовић.

Председник је, сагласно члану 90. став 1. Пословника, обавестио да су позвани да седници присуствују др Небојша Стефановић, потпредседник Владе и министар одбране, Александар Вулин, министар унутрашњих послова, Александар Живковић, државни секретар у Министарству одбране, Зоран Лазић, вршилац дужности секретара Министарства унутрашњих послова, Милан Ранковић, вршилац дужности помоћника министра одбране, Зоран Лазаров, помоћник министра унутрашњих послова, начелник Сектора за међународну сарадњу, европске послове и планирање и пуковник Мирослав Глишић из Управе за међународну војну сарадњу у Министарству одбране.

Затим је Народна скупштина прешла на **заједнички јединствени претрес о 2. и 3. тачки дневног реда.**

Председник је, сагласно члану 170. став 1. а сходно члану 157. став 2. Пословника, **отворио заједнички јединствен претрес o**:

**- Предлогу закона о потврђивању Споразума између Владе Републике Србије и Владе Краљевине Лесото о сарадњи у области одбране** и

**- Предлогу закона о потврђивању Споразума између Владе Републике Србије и Владе Републике Северне Македоније о сарадњи у области борбе против кријумчарења миграната**.

Уводно излагање о предлозима закона поднео је представник предлагача Александар Вулин, министар унутрашњих послова.

У заједничком јединственом претресу учествовали су народни посланици: Александар Марковић, известилац Одбора за одбрану и унутрашње послове, Јелена Жарић Ковачевић, известилац Одбора за уставна питања и законодавство, др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Бранимир Јовановић, председник Посланичке групе Социјалдемократска партија Србије, Живота Старчевић, заменик председника Посланичке групе ЈЕДИНСТВЕНА СРБИЈА (ЈС), Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) (затим је председавајућа Елвира Ковач, потпредседник Народне скупштине, сагласно члану 27. и члану 87. ст. 2. и 3. Пословника, продужила рад Народне скупштине и после 18,00 часова), Александар Марковић, представник Посланичке групе „Александар Вучић - за нашу децу“ (поводом чијег излагања се за реч јавио министар Александар Вулин), Јосип Броз, др Муамер Бачевац (који је затим указао на повреду члана 107. Пословника, а председавајућа је дала објашњење), мр Ђорђе Косанић, Јустина Пупин Кошћал, Ана Караџић (након чијег излагања је народни посланик Ђорђе Комленски указао на повреду члана 27. Пословника, а председавајућа је дала објашњење), мр Славенко Унковић, проф. др Марко Атлагић, Самир Тандир (поводом чијег излагања се за реч јавио министар Александар Вулин, а реплицирао му је народни посланик Самир Тандир), Душица Стојковић, Борис Бурсаћ, Наташа Јовановић, Угљеша Мрдић, Оливера Огњановић и Иван Рибаћ, а затим је председавајућа одредила паузу у трајању од једног часа.

Након паузе, седница је настављена у 15 часова и 30 минута.

У наставку заједничког јединственог претреса учествовали су народни посланици: Тијана Давидовац, Бојан Торбица (реплицирала му је народни посланик Снежана Пауновић), Рајка Матовић, Србислав Филиповић, Весна Недовић, Ненад Крстић, Наташа Љубишић, Милимир Вујадиновић, Весна Марковић, Душко Тарбук, Ђорђе Дабић, Горан Пекарски, Стефан Србљановић, Горан Спасојевић, Лука Кебара, Никола Радосављевић, Адам Шукало, Александар Мирковић и Снежана Пауновић, заменик председника Посланичке групе СОЦИЈАЛИСТИЧКА ПАРТИЈА СРБИЈЕ (СПС) (након чијег излагања се за реч јавио министар Александар Вулин).

Затим је председник закључио заједнички јединствени претрес о предлозима закона из тачака 2. и 3. дневног реда.

Другог дана рада, седница је завршена у 18 часова и 20 минута.

**Трећи дан рада – 11. фебруар 2021. године**

Седница је почела у 10 часова и 15 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствује 87 народних посланика, а применом електронског система за гласање утврђено је да је у сали присутно 137 народних посланика и да постоје услови за рад Народне скупштине.

На основу члана 287. Пословника, обавештења, односно објашњења су затражили народни посланици: Милија Милетић, заменик председника Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ - од Министарства за рад, запошљавање, борачка и социјална питања, Селма Кучевић, представник Посланичке групе УЈЕДИЊЕНА ДОЛИНА - СДА САНЏАКА - од министра здравља, Арпад Фремонд, представник Посланичке групе САВЕЗ ВОЈВОЂАНСКИХ МАЂАРА - од председника Владе и министра заштите животне средине, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС) - од председника Народне скупштине, Драган Д. Марковић, председник Посланичке групе ЈЕДИНСТВЕНА СРБИЈА (ЈС) - од председника Владе и министра унутрашњих послова и Марко Парезановић, представник Посланичке групе „Александар Вучић - за нашу децу“ - од Министарства финансија, Министарства унутрашњих послова и Министарства културе и информисања.

Председник је обавестио да су спречени да седници присуствују народни посланици: Ђуро Перић и Угљеша Марковић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Андријана Аврамов, Загорка Алексић, Душан Бајатовић, Надије Бећири, др Бобан Бирманчевић, др Марко Богдановић, Зоран Бојанић, Никола Војиновић, Младен Грујић, Милован Дрецун, Владимир Ђукановић, Милан Ђурица, Марко Зељуг, Крсто Јањушевић, мр Јадранка Јовановић, Ана Караџић, Нандор Киш, Никола Лазић, Софија Максимовић, проф. др Предраг Марковић, Жарко Мићин, Оливера Недељковић, Љубо Петровић, Мира Петровић, Милена Поповић, Мисала Праменковић, Катарина Ракић, Звонимир Стевић, Весна Стјепановић, Иван Тасовац, Ђорђе Тодоровић, Марија Тодоровић, др Александра Томић, проф. др Јахја Фехратовић, Мирсад Хоџић, Александар Чотрић, Љиљана Кузмановић-Вујаковић, Марина Мирковић и Никола Кожовић.

Затим је Народна скупштина прешла на **заједнички начелни претрес о** **предлозима аката из тачака 4. и 5. дневног реда.**

Председник је, сагласно члану 195, а сходно члану 157. став 2. Пословника, отворио **заједнички начелни претрес о:**

**-** **Предлогу аутентичног тумачења одредбе члана 2. став 1. тачке 3) Закона о спречавању корупције („Службени гласник РС“, бр. 35/19 и 88/19), са исправком** од 10. фебруара 2021. године, који је поднео Одбор за уставна питања и законодавство (број 713-135/21 од 28. јануара 2021. године) и

**-** **Предлогу аутентичног тумачења одредбе члана 64. став 1. Закона о високом образовању („Службени гласник РС“, бр. 88/17, 73/18, 27/18-др. закон, 67/19 и 6/20-др.закони), са исправком** од 10. фебруара 2021. године, који је поднео Одбор за уставна питања и законодавство (број 612-134/21 од 28. јануара 2021. године).

Уводно излагање о предлозима аката поднела је представник предлагача народни посланик Јелена Жарић Ковачевић, председник Одбора за уставна питања и законодавство.

У заједничком начелном претресу учествовали су народни посланици: др Муамер Зукорлић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Сања Јефић Бранковић, представник Посланичке групе Социјалдемократска партија Србије, Живота Старчевић, заменик председника Посланичке групе ЈЕДИНСТВЕНА СРБИЈА (ЈС), Дубравка Краљ, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), др Александар Мартиновић, председник Посланичке групе „Александар Вучић - за нашу децу“, Самир Тандир, Нина Павићевић, Адам Шукало, Војислав Вујић, проф. др Љубиша Стојмировић, Маријан Ристичевић, Верољуб Арсић и Владица Маричић, након чега је председавајућа Елвира Ковач, потпредседник Народне скупштине, сагласно члану 27. и члану 87. ст. 2. и 3. Пословника, продужила рад Народне скупштине и после 18,00 часова и одредила паузу у трајању од једног часа.

Након паузе, седница је настављена у 15 часова и 15 минута.

У наставку заједничког начелног претреса учествовали су народни посланици: проф. др Владимир Маринковић, Сандра Божић и Милош Банђур, након чега је председник закључио заједнички начелни претрес о предлозима аката из тачака 4. и 5. дневног реда.

Потом је председник, сагласно члану 87. став 5. Пословника, одредио четвртак, 11. фебруар 2021. године, са почетком у 16 часова и 3 минута као Дан за гласање о тачкама дневног реда седнице Другог ванредног заседања Народне скупштине Републике Србије у Дванаестом сазиву.

Применом електронског система за гласање, утврђено је да су у сали присутна 163 народна посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда – ПРЕДЛОГ ЗАКОНА О СОЦИЈАЛНОЈ КАРТИ**

Пошто је Народна скупштина обавила претрес Предлога закона у начелу, а с обзиром на то да на Предлог закона нису поднети амандмани, Народна скупштина је, сагласно члану 160. став 3. Пословника, одлучивала само о Предлогу закона у целини.

Народна скупштина је, једногласно (од 169 присутних народних посланика, 169 је гласало за), усвојила Предлог закона о социјалној карти, у целини.

**2. тачка дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ КРАЉЕВИНЕ ЛЕСОТО О САРАДЊИ У ОБЛАСТИ ОДБРАНЕ**

Народна скупштина је, већином гласова свих народних посланика (од 174 присутна народна посланика, 174 су гласала за), усвојила Предлог закона о потврђивању Споразума између Владе Републике Србије и Владе Краљевине Лесото о сарадњи у области одбране, у целини.

**3. тачка дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ СЕВЕРНЕ МАКЕДОНИЈЕ О САРАДЊИ У ОБЛАСТИ БОРБЕ ПРОТИВ КРИЈУМЧАРЕЊА МИГРАНАТА**

Народна скупштина је, већином гласова свих народних посланика (од 175 присутних народних посланика, 174 су гласала за, а један није гласао), усвојила Предлог закона о потврђивању Споразума између Владе Републике Србије и Владе Републике Северне Македоније о сарадњи у области борбе против кријумчарења миграната, у целини.

**4. тачка дневног реда – ПРЕДЛОГ АУТЕНТИЧНОГ ТУМАЧЕЊА ОДРЕДБЕ ЧЛАНА 2. СТАВ 1. ТАЧКЕ 3) ЗАКОНА О СПРЕЧАВАЊУ КОРУПЦИЈЕ („СЛУЖБЕНИ ГЛАСНИК РС“, БР. 35/19 И 88/19)**

Пошто је Народна скупштина обавила претрес предлога аутентичних тумачења у начелу, а с обзиром на то да на предлоге аутентичних тумачења нису поднети амандмани, Народна скупштина је, сходно члану 160. став 3. Пословника, одлучивала само о предлозима аутентичних тумачења у целини.

Народна скупштина је, већином гласова (од 175 присутних народних посланика, 174 су гласала за, а један није гласао), усвојила Предлог аутентичног тумачења одредбе члана 2. став 1. тачке 3) Закона о спречавању корупције („Службени гласник РС“, бр. 35/19 и 88/19) са исправком, у целини.

**5. тачка дневног реда – ПРЕДЛОГ АУТЕНТИЧНОГ ТУМАЧЕЊА ОДРЕДБЕ ЧЛАНА 64. СТАВ 1. ЗАКОНА О ВИСОКОМ ОБРАЗОВАЊУ („СЛУЖБЕНИ ГЛАСНИК РС“, БР. 88/17, 73/18, 27/18-ДР. ЗАКОН, 67/19 И 6/20-ДР. ЗАКОНИ)**

Народна скупштина је, једногласно (од 175 присутних народних посланика, 175 је гласало за), усвојила Предлог аутентичног тумачења одредбе члана 64. став 1. Закона о високом образовању („Службени гласник РС“, бр. 88/17, 73/18, 27/18-др. закон, 67/19 и 6/20-др. закони) са исправком, у целини.

Пошто је Народна скупштина обавила разматрање и одлучивање о свим тачкама дневног реда седнице, председник Народне скупштине је, сагласно члану 102. Пословника, закључио седницу Другог ванредног заседања Народне скупштине Републике Србије у Дванаестом сазиву.

Седница је закључена у 16 часова и 10 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић